Kásler nagyra becsüli a szociális ágazat dolgozóinak munkáját – kár, hogy ez semmit sem jelent « Mérce
Kásler nagyra becsüli a szociális ágazat dolgozóinak munkáját – kár, hogy ez semmit sem jelent
június 29., 14:38
Újabb epizóddal jelentkezett a mai napon az Emberi Erőforrások Minisztériuma interjúsorozata, a Miniszteri percek. A Kásler Miklóssal készült rövid videóban szó esik többek közt az egészségügyi dolgozók 500 ezer forintos jutalmáról, sőt néhány másodperc erejéig kivételesen még a szociális ágazat dolgozóiról is.
„Ugyanakkor viszont – ugyanúgy, ahogy az egészségügyben – , a szociális ágazatban is folyamatosan napirenden van a bérek emelése, ennek számos lépése megtörtént az eddigiekben, és napirenden van a kormány előtt most is”
A kormány előszeretettel hangoztatja óriási sikerként a szociális ágazat dolgozóinak juttatott legutóbbi, 14 százalékos béremelést, a valóságban azonban ennek az alapvetően is alacsony emelésnek a 8 százaléka a garantált bérminimum, illetve a minimálbéremelés volt. Ez sajnálatos módon az ágazat nagy részét érinti, ugyanis – ahogy arról korábban Köves Ferenc, a Szociális Ágazatban Dolgozók Szakszervezete (SZÁD) elnöke Mércének beszámolt – a dolgozók majdnem 80 százaléka a garantált bérminimumot kapja (ez 2019-ben bruttó 195 ezer forint volt). Ehhez jön az úgynevezett ágazati pótlék (ez a közszolgálati munkában töltött időtől és a végzettségtől függ), amivel a diplomások már átlépik a garantált bérminimumot, a szakma 70-80 százalékát adó nem diplomás szakemberek bére viszont a pótlékkal együtt sem lépi át.